title: Decizia (PESC) 2016/602 a Consiliului din 23 martie 2016 privind semnarea și încheierea Acordului de participare dintre Uniunea Europeană și Confederația Elvețiană privind participarea Confederației Elvețiene la Misiunea Uniunii Europene de consiliere pentru reforma sectorului securității civile în Ucraina (EUAM Ucraina)

text:
               20.4.2016

               RO

               Jurnalul Oficial al Uniunii Europene

               L 104/1

         DECIZIA (PESC) 2016/602 A CONSILIULUI
   din 23 martie 2016
   privind semnarea și încheierea Acordului de participare dintre Uniunea Europeană și Confederația Elvețiană privind participarea Confederației Elvețiene la Misiunea Uniunii Europene de consiliere pentru reforma sectorului securității civile în Ucraina (EUAM Ucraina)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37 coroborat cu articolul 218 alineatele (5) și (6) din Tratatul privind funcționarea Uniunii Europene,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Articolul 10 alineatul (4) din Decizia 2014/486/PESC a Consiliului (1) prevede că modalitățile detaliate privind participarea statelor terțe fac obiectul unor acorduri încheiate în conformitate cu articolul 37 din Tratatul privind Uniunea Europeană.

               (2)

               La 7 decembrie 2015, Consiliul a adoptat Decizia de autorizare a deschiderii negocierilor cu privire la Acordul de participare între Uniunea Europeană și Confederația Elvețiană privind participarea Confederației Elvețiene la Misiunea Uniunii Europene de consiliere pentru reforma sectorului securității civile în Ucraina (EUAM Ucraina) (denumit în continuare „acordul”).

               (3)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Acordul de participare dintre Uniunea Europeană și Confederația Elvețiană privind participarea Confederației Elvețiene la Misiunea Uniunii Europene de consiliere pentru reforma sectorului securității civile în Ucraina (EUAM Ucraina) se aprobă în numele Uniunii.
   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul prin care Uniunea își asumă obligații.
   Articolul 3
   Președintele Consiliului procedează, în numele Uniunii, la notificarea prevăzută la articolul 9 alineatul (1) din acord.
   Articolul 4
   Prezenta decizie intră în vigoare la data adoptării.

      Adoptată la Bruxelles, 23 martie 2016.

            Pentru Consiliu

            Președintele

         A.G. KOENDERS

      (1)  Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 217, 23.7.2014, p. 42).


title: Decizia nr. 1219/2011/UE a Parlamentului European și a Consiliului din 16 noiembrie 2011 privind subscrierea de noi acțiuni de către Uniunea Europeană în capitalul Băncii Europene pentru Reconstrucție și Dezvoltare (BERD) în urma deciziei de majorare a acestuia

text:
               26.11.2011

               RO

               Jurnalul Oficial al Uniunii Europene

               L 313/1

         DECIZIA NR. 1219/2011/UE A PARLAMENTULUI EUROPEAN ȘI A CONSILIULUI
   din 16 noiembrie 2011
   privind subscrierea de noi acțiuni de către Uniunea Europeană în capitalul Băncii Europene pentru Reconstrucție și Dezvoltare (BERD) în urma deciziei de majorare a acestuia
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   în conformitate cu procedura legislativă ordinară (1),
   întrucât:

               (1)

               În temeiul articolului 4 alineatul (3) din Acordul privind înființarea Băncii Europene pentru Reconstrucție și Dezvoltare (2) (BERD), cu ocazia reuniunii anuale din 14 și 15 mai 2010 de la Zagreb, guvernatorii BERD au hotărât, prin rezoluțiile 126 (3) și 128 (4), majorarea cu 10 miliarde EUR a capitalului social autorizat al BERD, pentru a dispune de capital suficient în vederea menținerii unui nivel rezonabil de activitate pe termen mediu în țările în care BERD își desfășoară activitatea, în limitele statutare.

               (2)

               Înaintea adoptării acestor rezoluții, BERD dispunea de un capital de 20 miliarde EUR, din care Uniunea a subscris 60 000 de acțiuni, fiecare acțiune având valoarea nominală de 10 000 EUR.

               (3)

               Conform Rezoluției 126, capitalul social autorizat al BERD este majorat cu 100 000 de acțiuni vărsate, fiecare membru primind un număr întreg de acțiuni, rotunjit în jos, proporțional cu participația pe care o deține deja. Partea vărsată din majorarea de capital se plătește prin integrarea în capital a unei părți din rezervele generale disponibile ale BERD. Prezenta decizie nu are astfel niciun impact direct asupra bugetului Uniunii. Toți acționarii BERD au primit în mod automat acțiuni vărsate proporțional cu participația pe care o dețin deja, fără a fi nevoie ca aceștia să ia alte măsuri. Prin urmare, Uniunii i s-au repartizat 3 031 de noi acțiuni, fiecare având o valoare nominală de 10 000 EUR, numărul de acțiuni vărsate deținute de Uniune crescând astfel la 63 031.

               (4)

               În temeiul Rezoluției 128, capitalul social autorizat al BERD ar trebui majorat cu 900 000 de acțiuni nevărsate, fiecare acțiune având o valoare nominală de 10 000 EUR și putând fi restituită. Fiecare membru ar trebui să aibă dreptul să subscrie la valoarea nominală un număr întreg de acțiuni nevărsate, până la 42,857 %, dar nu mai mult, din numărul de acțiuni deținute de membrul respectiv înainte de intrarea în vigoare a majorării de capital. Prin urmare, Uniunea are dreptul să subscrie până la 27 013 acțiuni nevărsate până la 31 decembrie 2011.

               (5)

               În temeiul Rezoluției 128, utilizarea capitalului BERD ar trebui monitorizată conform celei de a patra analize a resurselor de capital (CRR4) pentru perioada 2011-2015 (perioada CRR4). Consiliul guvernatorilor poate hotărî în 2015 în contextul CRR4 restituirea unei părți neutilizate din capitalul subscris nevărsat, în anumite condiții care vor fi convenite în 2015. Conform Rezoluției 128, Consiliul guvernatorilor BERD a decis că o astfel de restituire a acțiunilor nevărsate se va realiza automat și va fi aplicabilă tuturor membrilor BERD care au subscris acțiuni nevărsate autorizate în temeiul respectivei rezoluții. Într-o astfel de situație, Comisia va lua act de rezoluția guvernatorilor BERD și o va pune în aplicare.

               (6)

               Prezenta decizie ar trebui să ofere BERD posibilitatea de a-și consolida prezența în țările în care își desfășoară activitatea, oferind astfel o asistență utilă economiilor țărilor respective într-o perioadă dificilă din punct de vedere economic. Pentru a promova obiectivele Uniunii în domeniul relațiilor economice externe și a menține puterea de vot deținută de Uniune în momentul de față în cadrul BERD, este necesar ca Uniunea să subscrie noi acțiuni.

               (7)

               Majorarea capitalului nevărsat prevăzută de prezenta decizie contribuie la asigurarea accesului BERD la piețele financiare.

               (8)

               Comisia ar trebui să înainteze Parlamentului European și Consiliului un raport până la sfârșitul perioadei CRR4 referitor la eficiența actualului sistem de instituții financiare publice din Europa care promovează investițiile în cadrul Uniunii și în vecinătatea acesteia. Respectivul raport ar trebui să conțină recomandări cu privire la cooperarea dintre băncile respective și optimizarea și coordonarea activităților acestora, astfel cum a solicitat Parlamentul European în rezoluția sa din 25 martie 2009 privind rapoartele anuale pe 2007 ale Băncii Europene de Investiții și ale Băncii Europene pentru Reconstrucție și Dezvoltare (5).

               (9)

               BERD ar trebui să fie încurajată să își dezvolte în țările în care au loc intervenții comune în afara Uniunii cooperarea cu alte instituții publice europene de finanțare prin acorduri precum „Memorandumul de înțelegere dintre Comisia Europeană, Banca Europeană de Investiții împreună cu Fondul European de Investiții și Banca Europeană pentru Reconstrucție și Dezvoltare referitor la cooperarea în afara Uniunii”, care permite băncilor să acționeze în mod complementar bazându-se pe avantajele lor comparative respective.

               (10)

               Datoria contingentă aferentă părții nevărsate din capitalul subscris este reflectată în bugetul Uniunii la linia bugetară p.m. 01 03 01 02: „Banca Europeană pentru Reconstrucție și Dezvoltare — Partea nevărsată din capitalul subscris”.

               (11)

               Reprezentanții Uniunii în organele de conducere ale BERD ar trebui să încurajeze BERD să continue să pună în aplicare cele mai bune practici bancare prudențiale cu scopul de a-și menține situația foarte solidă a capitalului; să intervină în domeniile care corespund obiectivelor-cheie ale strategiei Europa 2020 pentru ocuparea forței de muncă și creștere economică pentru a spori coerența generală a politicii în domeniul acțiunii externe a Uniunii; să dezvolte în continuare instrumentele financiare, pe baza metodei de cofinanțare de la bugetul Uniunii și bugetul BERD, contribuind la îndeplinirea obiectivelor Uniunii și ținând totodată seama de faptul că această cooperare ar trebui să fie însoțită de un control efectiv asupra fondurilor publice ale Uniunii și a vizibilității acestora; și să publice pe site-ul BERD informații adecvate referitoare la beneficiari și la impactul tuturor operațiunilor sale de intermediere financiară și la evaluările proiectelor.

               (12)

               Guvernatorul BERD din partea Uniunii ar trebui să raporteze anual Parlamentului European cu privire la urmărirea obiectivelor Uniunii, în special în ceea ce privește acțiunea externă a Uniunii astfel cum este prevăzută la articolul 21 din Tratatul privind Uniunea Europeană, Strategia Europa 2020 pentru ocuparea forței de muncă și creștere economică, precum și cu privire la creșterea semnificativă a transferului de tehnologii din domeniul energiilor regenerabile și al eficienței energetice.

               (13)

               Reprezentanții Uniunii în organele de conducere ale BERD ar trebui să depună toate eforturile pentru a evita desfășurarea oricăror activități ale BERD implementate în țările în care este prezentă, prin intermediul unei terțe jurisdicții necooperante și caracterizate îndeosebi prin absența impozitelor sau prin perceperea unor impozite minime, prin lipsa schimburilor eficiente de informații cu autorități fiscale străine și printr-o lipsă a transparenței dispozițiilor legislative, juridice sau administrative, sau în țările care au fost identificate în acest sens de Organizația pentru Cooperare și Dezvoltare Economică sau de Grupul de acțiune financiară internațională,

         ADOPTĂ PREZENTA DECIZIE:
   Articolul 1
   Uniunea subscrie 27 013 de noi acțiuni nevărsate, în valoare de 10 000 EUR fiecare, la capitalul BERD în temeiul Rezoluției 128 a Consiliului guvernatorilor, al cărei text este atașat la prezenta decizie.
   Articolul 2
   Guvernatorul BERD din partea Uniunii depune în numele Uniunii instrumentul de subscriere cerut.
   Articolul 3
   Guvernatorul BERD din partea Uniunii prezintă anual Parlamentului European un raport privind utilizarea capitalului, privind măsurile de asigurare a transparenței operațiunilor BERD prin intermediari financiari, privind modul în care BERD a contribuit la atingerea obiectivelor Uniunii, privind asumarea unor riscuri și eficacitatea atragerii de fonduri suplimentare din sectorul privat și privind cooperarea între Banca Europeană de Investiții și BERD în afara Uniunii.
   Articolul 4
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Strasbourg, 16 noiembrie 2011.

            Pentru Parlamentul European

            Președintele

         J. BUZEK

            Pentru Consiliu

            Președintele

         W. SZCZUKA

      (1)  Poziția Parlamentului European din 13 octombrie 2011 (nepublicată încă în Jurnalul Oficial) și decizia Consiliului din 8 noiembrie 2011.

      (2)  JO L 372, 31.12.1990, p. 4.

      (3)  Rezoluția 126 privind „Majorarea capitalului social autorizat, emiterea de acțiuni vărsate și plata prin realocarea venitului net”.

      (4)  Rezoluția 128 privind „Majorarea capitalului social autorizat, emiterea și subscrierea de capital nevărsat și restituirea”.

      (5)  JO C 117 E, 6.5.2010, p. 147.

      ANEXĂ

         REZOLUȚIA NR. 128
         Majorarea capitalului social autorizat, emiterea și subscrierea de capital nevărsat și restituirea
         CONSILIUL GUVERNATORILOR,
         primind din partea Consiliului de administrație un raport privind a patra analiză a resurselor de capital (CRR4) pentru perioada 2011-2015 (denumită în continuare „perioada CRR4”), analiză desfășurată în conformitate cu articolul 5 alineatul (3) din Acordul privind înființarea Băncii Europene pentru Reconstrucție și Dezvoltare (denumit în continuare „acordul”);
         examinând raportul și manifestându-și deplina aprobare față de concluziile și recomandările acestuia, inclusiv față de obiectivele strategice pe care le definește, anvelopa propusă pentru a acoperi un volum de activitate anuală, de 9 miliarde EUR în 2011 și 2012 și 8,5 miliarde EUR pe an pentru restul perioadei CRR4, precum și analiza nevoilor de capital;
         concluzionând că este de dorit și oportun să se majoreze capitalul social autorizat cu acțiuni nevărsate în valoare de 9 miliarde EUR și să se emită astfel de acțiuni în condiții care anticipează restituirea lor și anularea acțiunilor restituite pentru toți membrii care doresc să subscrie astfel de acțiuni proporțional cu participația pe care o dețin deja;
         fiind de acord cu observația din raport potrivit căreia, având în vedere nevoia ca banca să dețină capital suficient pentru a susține activitatea operațională în următorii cinci ani, se preconizează alocarea la excedent a tuturor veniturilor dintr-un an, cu excepția posibilelor alocări pentru reconstituirea fondului special al acționarilor BERD; precum și
         exercitându-și prerogativele în temeiul articolului 24 alineatul (1) din acord, inclusiv în măsura necesară, dreptul de a-și exercita autoritatea cu privire la orice chestiune delegată sau atribuită Consiliului de administrație în temeiul articolului 24 alineatul (2) din acord,
         DECIDE:
         Capitalul social autorizat al băncii se majorează, iar acțiunile corespunzând acestei majorări sunt oferite spre subscriere în următoarele condiții:
         1.   Majorarea capitalului social autorizat

                     (a)

                     La data intrării în vigoare definite la punctul 4 litera (a) din prezenta rezoluție se majorează capitalul social autorizat al băncii cu 900 000 de acțiuni nevărsate, fiecare acțiune având o valoare nominală de 10 000 EUR și putând fi restituită conform prevederilor de la punctul 3.

                     (b)

                     Din acțiunile autorizate prin prezenta rezoluție, un număr întreg de acțiuni nevărsate, rotunjit în jos, care nu depășește 42,857 % (1) din numărul de acțiuni subscrise de fiecare membru imediat înainte de data intrării în vigoare, se oferă acestor membri pentru subscriere, în conformitate cu prevederile de la punctul 2 din prezenta rezoluție.

                     (c)

                     Acțiunile nevărsate autorizate prin prezenta rezoluție, care nu au fost subscrise în conformitate cu punctul 2 din prezenta rezoluție, sunt rezervate subscrierii inițiale de către noi membri și pentru majorarea excepțională a subscrierilor anumitor membrii, conform hotărârii pe care o va lua Consiliul guvernatorilor în conformitate cu articolul 5 alineatele (2) și (4) din Acordul de înființare a băncii.

               2.   Subscrieri

                     (a)

                     Fiecare membru are dreptul să subscrie la valoarea nominală un număr întreg de acțiuni nevărsate, până la 42,857 %, dar nu mai mult, din numărul de acțiuni deținute de membrul respectiv imediat înainte de data intrării în vigoare. Fiecare subscriere se efectuează în condițiile stabilite în prezenta rezoluție.

                     (b)

                     Cel târziu la 30 aprilie 2011, sau la o dată ulterioară, fixată de Consiliul de administrație până cel târziu la 30 aprilie 2011, dar cel târziu la 31 decembrie 2011, fiecare membru care dorește să subscrie în temeiul prezentei rezoluții, depune la bancă, într-o formă acceptabilă pentru aceasta, următoarele documente:

                                 (i)

                                 un instrument de subscriere prin care membrul subscrie numărul de acțiuni nevărsate precizat în instrumentul respectiv;

                                 (ii)

                                 un certificat care să ateste că membrul a întreprins toate demersurile legale și alte demersuri de ordin intern necesare pentru efectuarea subscrierii respective; precum și

                                 (iii)

                                 o declarație prin care membrul se angajează să furnizeze toate informațiile pe care le-ar putea solicita banca în legătură cu aceste demersuri.

                     (c)

                     Fiecare instrument de subscriere intră în vigoare, iar subscrierea prin respectivul instrument se consideră efectuată la data care survine cel mai târziu: data intrării în vigoare sau la data la care banca notifică membrului care subscrie că documentele depozitate de acesta în temeiul punctului 2 litera (b) din prezenta rezoluție sunt considerate satisfăcătoare de către bancă.

                     (d)

                     Dacă până la data intrării în vigoare nu au fost depuse documente, considerate satisfăcătoare de către bancă, referitoare la subscrierea numărului total de acțiuni menționat la punctul 4 litera (a) din prezenta rezoluție, Consiliul de administrație poate declara că instrumentele de subscriere deja depuse de membrii și subscrierile prin respectivele instrumente intră în vigoare imediat, sub rezerva celorlalte dispoziții din prezenta rezoluție, cu condiția ca această acțiune să fie considerată de Consiliul de administrație în interesul operațiunilor băncii și ca numărul total de instrumente de subscriere depuse și așteptate în viitorul apropiat să fie, în opinia Consiliului de administrație, suficient de apropiat de numărul total de acțiuni menționat la punctul 4 litera (a).

               3.   Restituire

                     (a)

                     Acțiunile nevărsate autorizate prin prezenta rezoluție sunt restituite de bancă fără nicio cheltuială pentru ea după sfârșitul perioadei CRR4 sub rezerva celorlalte dispoziții de la prezentul punct și a condițiilor pe care le conțin.

                     (b)

                     Sub rezerva celorlalte dispoziții de la prezentul punct 3, toate acțiunile nevărsate sau o parte a lor se restituie în ziua imediat următoare reuniunii anuale din 2016, numărul de acțiuni care vor fi restituite fiind calculat prin aplicarea unei formule convenite (denumită în continuare „formula convenită”) pe baza eventualului capital nevărsat neutilizat la sfârșitul perioadei CRR4 raportat la un prag de utilizare a capitalului social de 87 % la sfârșitul perioadei CRR4. Pentru efectuarea calculului, eventualul capital nevărsat neutilizat este egal cu valoarea cea mai mică dintre 9 000 000 000 EUR și [(87 % din A) – B], unde:

                                 (i)

                                 A este valoarea totală a întregului capital subscris, rezervelor și excedentelor băncii la sfârșitul perioadei CRR4; precum și

                                 (ii)

                                 B este valoarea totală a activelor de exploatare ale băncii la sfârșitul perioadei CRR4.

                           Numărul de acțiuni care vor fi eventual restituite conform formulei convenite este egal cu valoarea respectivă divizată la valoarea nominală a acțiunilor (10 000 EUR) (2).

                     (c)

                     Restituirile de acțiuni efectuate în conformitate cu această rezoluție sunt subordonate condiției conform căreia, în urma unei rambursări, toate dispozițiile relevante ale acordului continuă să fie respectate (de ex. limitele de la articolul 12 sunt respectate, nu s-a solicitat plata acțiunilor nevărsate pentru ca banca să își îndeplinească obligațiile [articolul 6 alineatul (4) și articolul 17 din acord], nu s-a luat nicio decizie de încetare a operațiunilor băncii [articolul 41 și articolul 42 alineatul (2) din acord]).

                     (d)

                     În perioada imediat precedentă reuniunii anuale din 2015:

                                 (i)

                                 pe baza informațiilor disponibile pentru perioada 2011-2014, precum și a unor prognoze rezonabile pentru anul 2015, conducerea băncii realizează o evaluare a poziției financiare a băncii și a condițiilor economice care se estimează că vor predomina până la sfârșitul perioadei CRR4, în special evoluția producției, a investițiilor, a sistemelor bancare naționale și a piețelor internaționale de capital și se consultă în mod corespunzător cu Consiliul de administrație;

                                 (ii)

                                 președintele transmite Consiliului de administrație un proiect de raport în atenția Consiliului guvernatorilor însoțit de două proiecte de rezoluții, conform prevederilor de mai jos;

                                 (iii)

                                 prima rezoluție determină numărul de acțiuni nevărsate care vor fi restituite, după cum urmează: (x) dacă prin aplicarea formulei convenite nu există capital nevărsat neutilizat, rezoluția este o rezoluție care ia act de faptul că prin aplicarea formulei convenite nu se restituie nicio acțiune; (y) dacă prin aplicarea formulei convenite există capital nevărsat neutilizat, iar evaluarea poziției financiare a băncii și a condițiilor economice predominante permite aplicarea formulei convenite fără nicio ajustare, rezoluția este o rezoluție care ia act de faptul că un anumit număr de acțiuni, egal cu numărul maxim de acțiuni care pot fi restituite prin aplicarea formulei convenite, vor fi restituite; sau (z) dacă prin aplicarea formulei convenite există capital nevărsat neutilizat, iar evaluarea poziției financiare a băncii și a condițiilor economice predominante nu permite aplicarea formulei convenite, rezoluția este o decizie de restituire a unui anumit număr de acțiuni, mai mic decât numărul maxim de acțiuni care pot fi restituite prin aplicarea formulei convenite, dar care poate fi egal cu zero;

                                 (iv)

                                 a doua rezoluție prevede o procedură de restituire a acțiunilor nevărsate care nu au fost restituite în conformitate cu punctul 3 literele (e) sau (f) după sfârșitul perioadei CRR4;

                                 (v)

                                 fără a aduce atingere prevederilor din regulamentul de procedură al Consiliului guvernatorilor și atribuțiilor Consiliului guvernatorilor în conformitate cu articolul 24 din acord, restituirea acțiunilor nevărsate se include pe agenda reuniunii anuale din 2015 a Consiliului guvernatorilor, căruia i se transmite raportul spre examinare și rezoluțiile spre aprobare.

                     (e)

                     La reuniunea anuală din 2015, Consiliul guvernatorilor se pronunță asupra primei rezoluții, care trebuie aprobată cu majoritatea totalului de drepturi de vot ale membrilor care votează, cu condiția ca, dacă prima rezoluție nu este aprobată cu o astfel de majoritate, numărul al acțiunilor nevărsate care vor fi eventual restituite să fie egal cu numărul maxim de acțiuni care pot fi restituite prin aplicarea formulei convenite, în toate cazurile sub rezerva prevederilor de la punctul 3 litera (f).

                     (f)

                     Dacă poziția financiară reală a băncii și condițiile economice predominante la sfârșitul perioadei CRR4 sunt foarte diferite de cele așteptate pe baza prognozelor furnizate Consiliului de administrație anterior, în 2015, de către conducerea băncii, o nouă rezoluție este supusă rapid Consiliului guvernatorilor, conform unei proceduri similare, pentru a fi aprobată cu aceeași majoritate la reuniunea anuală din 2016 sau înaintea acesteia.

                     (g)

                     În momentul în care hotărârea de a restitui un anumit număr de acțiuni nevărsate intră în vigoare în conformitate cu punctul 3 literele (e) și (f), toți membrii care au subscris acțiunile nevărsate autorizate în temeiul prezentei rezoluții predau băncii toate acțiunile lor sau o parte din acestea proporțional cu procentajul deținut de astfel de acțiuni, aceste acțiuni nevărsate restituibile fiind anulate automat, cu începere de la data restituirii, capitalul social autorizat al băncii reducându-se în mod corespunzător, fără a fi nevoie de o altă rezoluție a Consiliului guvernatorilor.

                     (h)

                     Cu ocazia reuniunii anuale din 2015 Consiliul guvernatorilor se pronunță asupra celei de-a doua rezoluții, care trebuie aprobată cu majoritatea totalului de drepturi de vot ale membrilor care votează.

               4.   Intrarea în vigoare și alte dispoziții

                     (a)

                     În aplicarea prezentei rezoluții, data intrării în vigoare este data care nu poate depăși 30 aprilie 2011 sau, dacă Consiliul de administrație stabilește altă dată, 31 decembrie 2011, la care, în conformitate cu punctul 2 litera (b) din prezenta rezoluție, s-au depus documente considerate satisfăcătoare de către bancă, referitoare la subscrierea unui număr total de cel puțin 450 000 (3) de acțiuni nevărsate.

                     (b)

                     Fără a aduce atingere prevederilor prezentei rezoluții, dispozițiile acordului se aplică, mutatis mutandis, acțiunilor nevărsate autorizate și subscrierilor efectuate în temeiul prezentei rezoluții, ca și cum aceste acțiuni ar face parte din capitalul social inițial al băncii iar subscrierile și plățile ar fi subscrieri și plăți inițiale pentru aceste acțiuni.

            (Adoptată la 14 mai 2010)

         (1)  În urma majorării capitalului vărsat, capitalul social autorizat al băncii se va ridica la 21 miliarde EUR. Majorarea de 9 miliarde EUR reprezintă o majorare de 42,857 % a capitalului autorizat. Pentru a menține compoziția actuală a acționariatului, fiecare membru va fi așadar autorizat să subscrie până la 42,857 % din participația pe care o deține în momentul aprobării majorării de capital.

         (2)  Conform formulei convenite, valoarea capitalului nevărsat neutilizat este zero dacă activele de exploatare ale băncii sunt egale cu cel puțin 87 % din valoarea totală a capitalului subscris, a rezerve și excedentelor.

         (3)  Ceea ce înseamnă 50 % din numărul total de acțiuni nevărsate nou-autorizate.


               7.2.2008

               RO

               Jurnalul Oficial al Uniunii Europene

               C 33/2

         Decizia Consiliului de administrație al Agenției pentru Drepturi Fundamentale a Uniunii Europene
   din 23 octombrie 2007
   privind termenii și condițiile de desfășurare a investigațiilor interne legate de prevenirea fraudelor, corupției și oricăror activități ilegale care prejudiciază interesele Comunităților
   (2008/C 33/03)
   CONSILIUL DE ADMINISTRAȚIE AL AGENȚIEI PENTRU DREPTURI FUNDAMENTALE A UNIUNII EUROPENE,
   având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene,
   întrucât:

               (1)

               Regulamentul (CE) nr. 1073/1999 al Parlamentului European și al Consiliului (1) și Regulamentul Consiliului (Euratom) nr. 1074/1999 (2) privind investigațiile efectuate de Oficiul European Antifraudă prevăd că Oficiul inițiază și desfășoară investigații administrative în cadrul instituțiilor, organismelor, oficiilor și agențiilor înființate prin Tratatul CE sau Tratatul Euratom sau în temeiul acestora.

               (2)

               Responsabilitatea Oficiului European Antifraudă, astfel după cum a fost stabilită de către Comisie, nu se limitează la protejarea intereselor financiare, ci cuprinde toate activitățile care decurg din necesitatea de a proteja interesele comunitare împotriva comportamentelor ilegale care ar putea conduce la proceduri administrative sau penale.

               (3)

               Sfera luptei antifraudă ar trebui lărgită, iar eficiența sa ar trebui îmbunătățită prin valorificarea competenței existente în domeniul investigațiilor administrative.

               (4)

               Prin urmare, în temeiul autonomiei lor administrative, toate instituțiile, organismele, oficiile și agențiile ar trebui să încredințeze Oficiului sarcina de a efectua investigații administrative interne în vederea identificării situațiilor grave, legate de îndeplinirea sarcinilor profesionale, care ar putea constitui abateri de la obligațiile funcționarilor și angajaților Comunităților, astfel după cum sunt precizate în articolele 11, 11 alineatul (a), 12 alineatul (b), 13, 16 și 17 din Statutul funcționarilor și Regimul aplicabil celorlalți agenți ai Comunităților Europene (denumite în continuare „Statutul funcționarilor”), care ar putea prejudicia interesele Comunităților și ar putea conduce la proceduri disciplinare sau la proceduri penale, dacă este cazul, sau nereguli/abateri menționate în special în articolele 22 și 22 alineatul (a) din Statutul funcționarilor sau abateri menționate în articolul 86 din Statutul funcționarilor sau nerespectarea obligațiilor corespunzătoare de către membrii, conducătorii sau personalul instituțiilor, organismelor, oficiilor și agențiilor care nu intră sub incidența Statutului funcționarilor.

               (5)

               Investigațiile de acest fel ar trebui să se desfășoare în deplină conformitate cu dispozițiile relevante din tratatele de instituire a Comunităților Europene, în special cele din Protocolul privind privilegiile și imunitățile, din textele adoptate pentru aplicarea acestora, precum și din Statutului funcționarilor.

               (6)

               Investigațiile de acest fel ar trebui să se efectueze în condiții echivalente în toate instituțiile, organismele, oficiile și agențiile comunitare iar atribuirea acestei sarcini Oficiului nu ar trebui să afecteze responsabilitățile instituțiilor, organismelor, oficiilor sau agențiilor și nu ar trebui să reducă, în nici un fel, protecția juridică a persoanelor în cauză,

         ADOPTĂ URMĂTOAREA DECIZIE:
   1.   Obligația de a coopera cu Oficiul
   Directorul, serviciile și orice conducător, funcționar sau angajat al Agenției pentru Drepturi Fundamentale a Uniunii Europene, denumită în continuare „Agenția”, precum și personalul care nu intră sub incidența Statutului funcționarilor, au obligația de a coopera pe deplin cu agenții Oficiului și de a acorda toată asistența necesară desfășurării investigației. În acest scop, aceștia furnizează agenților Oficiului toate informațiile și explicațiile utile.
   Fără a aduce atingere dispozițiilor relevante din tratatele de instituire a Comunităților Europene și, în special, din Protocolul privind privilegiile și imunitățile sau din textele adoptate pentru punerea în aplicare a acestora, membrii Consiliului de administrație al Agenției cooperează pe deplin cu Oficiul.
   2.   Obligația de a furniza informații
   Orice funcționar sau angajat al Agenției care are cunoștință de dovezi conducând la prezumția existenței unor posibile cazuri de fraudă, corupție sau orice altă activitate ilegală care prejudiciază interesele Comunităților sau de situații grave, legate de îndeplinirea sarcinilor profesionale, care ar putea constitui abateri de la obligațiile funcționarilor sau angajaților Comunităților și ar putea conduce la proceduri disciplinare sau la proceduri penale, dacă este cazul, sau de abateri de la obligațiile corespunzătoare ale membrilor, conducătorilor sau personalului care nu intră sub incidența Statutului funcționarilor, informează fără întârziere cu privire la aceasta, de la caz la caz, pe șeful de serviciu sau pe directorul Agenției sau, dacă consideră că este util, direct Oficiul.
   Președintele Consiliului de administrație, directorul sau conducătorii Agenției transmit neîntârziat Oficiului orice dovezi de care au cunoștință, pe baza cărora se poate presupune existența neregulilor menționate în primul alineat.
   Conducătorii, funcționarii și angajații Agenției, precum și personalul care nu intră sub incidența Statutului funcționarilor, nu trebuie să fie supuși, în nici un fel, unui tratament inechitabil sau discriminatoriu ca urmare a faptului că au comunicat informațiile menționate în primul și al doilea alineat.
   Membrii Consiliului de administrație cărora li se aduc la cunoștință fapte în conformitate cu primul alineat îl informează pe președintele Consiliului de administrație sau, în cazul în care consideră că acest lucru este util, direct Oficiul.
   3.   Asistența din partea biroului de securitate sau a funcționarului relevant
   La solicitarea directorului Oficiului, biroul de securitate al Agenției acordă asistență Oficiului în desfășurare practică a investigațiilor.
   4.   Informarea părții interesate
   În cazul în care apare posibilitatea implicării unui membru, conducător, funcționar sau angajat sau a unor membri care nu intră sub incidența Statutului funcționarilor, partea în cauză este informată rapid, în măsura în care acest lucru nu prejudiciază investigația. În orice caz, la finalizarea anchetei, nu pot fi trase concluzii care fac trimitere nominală la un membru, conducător, funcționar sau angajat al Agenției sau la un membru al personalului care nu intră sub incidența Statutului funcționarilor fără ca părții interesate să i se fi dat posibilitatea de a-și exprima punctul de vedere asupra faptelor care o privesc. Aceste puncte de vedere sunt menționate în concluzii.
   În cazurile în care se impune păstrarea secretului absolut în interesul investigației și care necesită utilizarea unor proceduri de investigație ținând de competența unei autorități judiciare naționale, respectarea obligației de a invita membrul, conducătorul, funcționarul sau angajatul Agenției sau membrul care nu intră sub incidența Statutului funcționarilor să își exprime punctul de vedere poate fi amânată cu acordul președintelui Consiliului de administrație sau, respectiv, al directorului Agenției. În astfel de cazuri, nu se pot iniția proceduri disciplinare până când părții interesate nu i s-a dat posibilitatea de a se exprima.
   5.   Informarea cu privire la încetarea investigației fără luarea altor măsuri
   În cazul în care, în urma investigației interne, nu poate fi adusă nici o acuzație unui membru, conducător, funcționar sau angajat al Agenției sau unui membru care nu intră sub incidența Statutului funcționarilor, față de care au existat suspiciuni, investigația internă privitoare la acesta încetează fără luarea altor măsuri, prin decizia directorului Oficiului, care informează în scris partea interesată. Partea interesată poate solicita inserarea acestei decizii în dosarul său personal.
   6.   Ridicarea imunității
   Orice solicitare din partea unei autorități naționale polițienești sau judiciare privind ridicarea imunității de urmărire judiciară a unui conducător, funcționar sau angajat al Agenției sau a unui membru care nu intră sub incidența Statutului funcționarilor în legătură cu posibile cazuri de fraudă, corupție sau orice altă activitate ilegală se transmite spre avizare directorului Oficiului. Dacă solicitarea de ridicare a imunității vizează un membru al Consiliului de administrație al Agenției, se informează Oficiul.
   7.   Data intrării în vigoare
   Prezenta decizie intră în vigoare la data publicării sale în Jurnalul Oficial al Uniunii Europene.

      Viena, 23 octombrie 2007.

         Anastasia CRICKLEY

            Președinte al Consiliului de administrație al FRA

      (1)  JO L 136, 31.5.1999, p. 1.

      (2)  JO L 136, 31.5.1999, p. 8.


title: Decizia (UE) 2017/1361 a Băncii Centrale Europene din 18 mai 2017 de modificare a Deciziei (UE) 2015/5 privind punerea în aplicare a programului de achiziționare de titluri garantate cu active (BCE/2017/15)

text:
                  21.7.2017

                  RO

                  Jurnalul Oficial al Uniunii Europene

                  L 190/24

            DECIZIA (UE) 2017/1361 A BĂNCII CENTRALE EUROPENE
      din 18 mai 2017
      de modificare a Deciziei (UE) 2015/5 privind punerea în aplicare a programului de achiziționare de titluri garantate cu active (BCE/2017/15)
      CONSILIUL GUVERNATORILOR BĂNCII CENTRALE EUROPENE,
      având în vedere Tratatul privind funcționarea Uniunii Europene, în special articolul 127 alineatul (2) prima liniuță,
      având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță, și articolul 18.1,
      întrucât:

                  (1)

                  Decizia (UE) 2015/5 a Băncii Centrale Europene (BCE/2014/45) (1) a instituit un program de achiziționare de titluri garantate cu active (asset-backed securities purchase programme – ABSPP). ABSPP face parte, împreună cu al treilea program de achiziționare de obligațiuni garantate (third covered bond purchase programme), cu programul de achiziționare de active de către sectorul public de pe piețele secundare (secondary markets public sector asset purchase programme) și cu programul de achiziționare de obligațiuni emise de sectorul corporativ (corporate sector purchase programme), din programul extins de achiziționare de active (asset purchase programme – APP). APP este menit să contribuie la transmiterea politicii monetare, să faciliteze furnizarea de credite către economia zonei euro, să relaxeze condițiile de creditare ale gospodăriilor și ale firmelor și să contribuie la revenirea ratelor inflației la niveluri mai mici, dar apropiate, de 2 % pe termen mediu, în conformitate cu obiectivul principal al Băncii Centrale Europene (BCE) de menținere a stabilității prețurilor.

                  (2)

                  Realizarea unei politici monetare unice, inclusiv prin intermediul APP, implică definirea mijloacelor, instrumentelor și procedurilor utilizate de Eurosistem pentru punerea în aplicare a acestei politici în mod uniform în statele membre a căror monedă este euro.

                  (3)

                  Consiliul guvernatorilor a decis la 22 martie 2017 să detalieze normele aplicabile titlurilor garantate cu active (TGA) inițiate de entități de lichidare, pentru a asigura tratamentul consecvent al acestora în politica monetară a Eurosistemului prin intermediul APP.

                  (4)

                  Prin urmare, Decizia (UE) 2015/5 (BCE/2014/45) ar trebui modificată în mod corespunzător,

            ADOPTĂ PREZENTA DECIZIE:
      Articolul 1
      Modificare
      La articolul 2 din Decizia (UE) 2015/5 (BCE/2014/45) se adaugă următorul punct 11:

                     „11.

                     Entitatea care a inițiat sau instituit TGA nu este o entitate publică sau privată care: (a) are ca obiectiv principal cesionarea treptată a activelor sale și încetarea activității; sau (b) este o entitate de gestionare a activelor sau de cesionare instituită pentru a sprijini restructurarea și/sau rezoluția sectorului financiar, inclusiv vehicule de gestionare a activelor care rezultă dintr-o măsură de rezoluție sub forma aplicării unui instrument de separare a activelor în conformitate cu articolul 26 din Regulamentul (UE) nr. 806/2014 al Parlamentului European și al Consiliului (*1) sau cu legislația națională de punere în aplicare a articolului 42 din Directiva 2014/59/UE a Parlamentului European și a Consiliului (*2).

      Articolul 2
      Intrarea în vigoare
      Prezenta decizie intră în vigoare la 21 iulie 2017.

         Adoptată la Frankfurt pe Main, 18 mai 2017.

               Pentru Consiliul guvernatorilor BCE

               Președintele BCE

            Mario DRAGHI

         (1)  Decizia (UE) 2015/5 a Băncii Centrale Europene din 19 noiembrie 2014 privind punerea în aplicare a programului de achiziționare de titluri garantate cu active (BCE/2014/45) (JO L 1, 6.1.2015, p. 4).


title: 2014/126/PESC: Decizia Comitetului politic și de securitate privind Centrul de operații al UE/1/2014 din 27 februarie 2014 privind numirea șefului Centrului de operații al UE pentru misiunile și operațiile din cadrul politicii de securitate și apărare comune în Cornul Africii

text:
               11.3.2014

               RO

               Jurnalul Oficial al Uniunii Europene

               L 70/27

      DECIZIA COMITETULUI POLITIC ȘI DE SECURITATE PRIVIND CENTRUL DE OPERAȚII AL UE/1/2014
   din 27 februarie 2014
   privind numirea șefului Centrului de operații al UE pentru misiunile și operațiile din cadrul politicii de securitate și apărare comune în Cornul Africii
   (2014/126/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2012/173/PESC a Consiliului din 23 martie 2012 privind activarea Centrului de operații al UE pentru misiunile și operațiile din cadrul politicii de securitate și apărare comune desfășurate în Cornul Africii (1), în special articolul 3,
   întrucât:

               (1)

               În temeiul articolului 3 alineatul (1) din Decizia 2012/173/PESC, căpitanul (de marină) Ad VAN DER LINDE a fost numit șef al Centrului de operații al UE până la 23 martie 2014.

               (2)

               Prin Decizia 2013/725/PESC (2), Consiliul a modificat Decizia 2012/173/PESC. În temeiul articolului 3 alineatul (1a) din Decizia 2012/173/PESC a Consiliului, Comitetul politic și de securitate este autorizat, în conformitate cu articolul 38 din tratat, să adopte decizii privind numirea viitorilor șefi ai Centrului de operații al UE.

               (3)

               La 28 noiembrie 2013, Spania l-a propus pe căpitanul (de marină) Francisco CORNAGO în calitate de nou șef al Centrului de operații al UE pentru a-i succeda căpitanului (de marină) Ad VAN DER LINDE.

               (4)

               La 19 decembrie 2013, Comitetul militar al UE a convenit să recomande Comitetului politic și de securitate să îl numească pe căpitanul (de marină) Francisco CORNAGO în calitate de șef al Centrului de operații al UE,

         ADOPTĂ PREZENTA DECIZIE:
   Articolul 1
   Căpitanul (de marină) Francisco CORNAGO este numit șef al Centrului de operații al UE pentru misiunile și operațiile din cadrul politicii de securitate și apărare comune în Cornul Africii începând cu 24 martie 2014.
   Articolul 2
   Prezenta decizie intră în vigoare la 24 martie 2014.

      Adoptată la Bruxelles, 27 februarie 2014.

            Pentru Comitetul politic și de securitate

            Președintele

         W. STEVENS

      (1)  JO L 89, 27.3.2012, p. 66.

      (2)  Decizia 2013/725/PESC a Consiliului din 9 decembrie 2013 de modificare și de prelungire a Deciziei 2012/173/PESC privind activarea Centrului de operații al UE pentru misiunile și operațiile din cadrul politicii de securitate și apărare comune desfășurate în Cornul Africii (JO L 329, 10.12.2013, p. 39).


title: Decizia (PESC) 2017/1194 a Consiliului din 4 iulie 2017 de modificare a Deciziei 2013/354/PESC privind Misiunea de poliție a Uniunii Europene pentru teritoriile palestiniene (EUPOL COPPS)

text:
               5.7.2017

               RO

               Jurnalul Oficial al Uniunii Europene

               L 172/13

         DECIZIA (PESC) 2017/1194 A CONSILIULUI
   din 4 iulie 2017
   de modificare a Deciziei 2013/354/PESC privind Misiunea de poliție a Uniunii Europene pentru teritoriile palestiniene (EUPOL COPPS)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 3 iulie 2013, Consiliul a adoptat Decizia 2013/354/PESC (1), care a prelungit EUPOL COPPS de la data de 1 iulie 2013.

               (2)

               La 7 iulie 2016, Consiliul a adoptat Decizia (PESC) 2016/1108 (2) de modificare a Deciziei 2013/354/PESC și de prelungire a acesteia de la 1 iulie 2016 până la 30 iunie 2017.

               (3)

               În urma revizuirii strategice a EUPOL COPPS, misiunea ar trebui prelungită pentru o perioadă suplimentară de 12 luni, respectiv până la 30 iunie 2018.

               (4)

               Prin urmare, Decizia 2013/354/PESC ar trebui modificată în consecință.

               (5)

               EUPOL COPPS se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Decizia 2013/354/PESC se modifică după cum urmează:

               1.

               La articolul 12 alineatul (1), se adaugă următorul paragraf:
               „Valoarea de referință financiară destinată acoperirii cheltuielilor aferente EUPOL COPPS în perioada 1 iulie 2017-30 iunie 2018 este de 12 372 000 EUR.”

               2.

               La articolul 15, al treilea paragraf se înlocuiește cu următorul text:
               „Expiră la 30 iunie 2018.”

         Articolul 2
   Prezenta decizie intră în vigoare la data adoptării.
   Se aplică de la 1 iulie 2017.

      Adoptată la Bruxelles, 4 iulie 2017.

            Pentru Consiliu

            Președintele

         M. MAASIKAS

      (1)  Decizia 2013/354/PESC a Consiliului din 3 iulie 2013 privind Misiunea de Poliție a Uniunii Europene pentru teritoriile palestiniene (EUPOL COPPS) (JO L 185, 4.7.2013, p. 12).

      (2)  Decizia (PESC) 2016/1108 a Consiliului din 7 iulie 2016 de modificare a Deciziei 2013/354/PESC privind Misiunea de Poliție a Uniunii Europene pentru teritoriile palestiniene (EUPOL COPPS) (JO L 183, 8.7.2016, p. 65).


title: Decizia (UE) 2015/1650 a Parlamentului European din 29 aprilie 2015 privind închiderea conturilor Centrului European de Prevenire și Control al Bolilor pentru exercițiul financiar 2013

text:
               30.9.2015

               RO

               Jurnalul Oficial al Uniunii Europene

               L 255/217

      DECIZIA (UE) 2015/1650 A PARLAMENTULUI EUROPEAN
      din 29 aprilie 2015
      privind închiderea conturilor Centrului European de Prevenire și Control al Bolilor pentru exercițiul financiar 2013
      PARLAMENTUL EUROPEAN,

                  —

                  având în vedere conturile anuale ale Centrului European de Prevenire și Control al Bolilor pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Centrului European de Prevenire și Control al Bolilor pentru exercițiul financiar 2013, însoțit de răspunsurile centrului (1),

                  —

                  având în vedere Declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a centrului cu privire la execuția bugetului pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 851/2004 al Parlamentului European și al Consiliului din 21 aprilie 2004 de creare a unui Centru European de Prevenire și Control al Bolilor (5), în special articolul 23,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A8-0069/2015),

         1.

            ia act de conturile anuale finale ale Centrului European de Prevenire și Control al Bolilor, astfel cum sunt anexate la raportul Curții de Conturi;

         2.

            aprobă închiderea conturilor Centrului European de Prevenire și Control al Bolilor pentru exercițiul financiar 2013;

         3.

            încredințează președintelui sarcina de a transmite prezenta decizie directorului Centrului European de Prevenire și Control al Bolilor, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 123.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 142, 30.4.2004, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia Consiliului din 5 aprilie 2001 privind încheierea de către Comunitatea Europeană a Convenției pentru unificarea anumitor norme referitoare la transportul aerian internațional (Convenția de la Montreal)

text:
112                  RO                                 Jurnalul Oficial al Uniunii Europene                                         07/vol. 8

32001D0539

18.7.2001                                   JURNALUL OFICIAL AL COMUNITĂȚILOR EUROPENE                                               L 194/38

                                                     DECIZIA CONSILIULUI
                                                         din 5 aprilie 2001
             privind încheierea de către Comunitatea Europeană a Convenției pentru unificarea anumitor norme
                            referitoare la transportul aerian internațional (Convenția de la Montreal)

                                                                    (2001/539/CE)

CONSILIUL UNIUNII EUROPENE,                                                         aplicarea unitară și completă a dispozițiilor respective în
                                                                                interiorul Uniunii Europene,
având în vedere Tratatul de instituire a Comunității Europene, în
special articolul 80 alineatul (2), coroborat cu articolul 300 aline-
atul (2) primul paragraf prima teză, precum și cu articolul 300 ali-
neatul (3) primul paragraf,                                                  DECIDE:

având în vedere propunerea Comisiei (1),
                                                                                Articolul 1
având în vedere avizul Parlamentului European (2),
                                                                             În numele Comunității Europene se aprobă Convenția pentru
întrucât:                                                                    unificarea anumitor norme referitoare la transportul aerian
                                                                             internațional (Convenția de la Montreal).
(1)    Este necesar ca operatorii de transport aerian din
       Comunitatea Europeană să-și deruleze operațiunile în baza             Textul Convenției este anexat prezentei decizii.
       unor norme clare și unitare cu privire la responsabilitatea
       ce le revine în caz de daune și, pentru ca aceste norme să
       fie identice cu cele care se aplică operatorilor de transport                                    Articolul 2
       din țări terțe.
                                                                             Președintele Consiliului depune la Organizația Aviației Civile
(2)    Comunitatea a participat la Conferința diplomatică                    Internaționale, în numele Comunității Europene, instrumentul
       internațională de drept aerian de la Montreal, care a avut            menționat la articolul 53 alineatul (3) din Convenția de la
       loc în perioada 10-28 mai 1999, care s-a încheiat cu adop-            Montreal, însoțit de o declarație de competență.
       tarea Convenției pentru unificarea anumitor norme
       referitoare la transportul aerian internațional (Convenția de         Acest instrument se depune în același timp cu instrumentele de
       la Montreal) și a semnat această convenție la data de                 ratificare ale tuturor statelor membre.
       9 decembrie 1999.
(3)    Organizațiile regionale de integrare economică ce au com-             Adoptată la Luxemburg, 5 aprilie 2001
       petențe în anumite domenii reglementate de Convenția de
       la Montreal pot fi parte la convenție.
                                                                                Pentru Consiliu,
(4)    Comunitatea și statele membre au competențe partajate în                                                 Președintele
       domeniile reglementate de Convenția de la Montreal, astfel
       încât este necesar să o ratifice simultan pentru a se asigura                                          B. ROSENGREN

(1) JO C 337 E, 28.11.2000, p. 225.
(2) Aviz emis la 16 ianuarie 2001 (nepublicat încă în Jurnalul Oficial).


title: Decizia (PESC) 2015/882 a Consiliului din 8 iunie 2015 de modificare a Deciziei 2014/932/PESC privind măsuri restrictive având în vedere situația din Yemen

text:
               9.6.2015

               RO

               Jurnalul Oficial al Uniunii Europene

               L 143/11

         DECIZIA (PESC) 2015/882 A CONSILIULUI
   din 8 iunie 2015
   de modificare a Deciziei 2014/932/PESC privind măsuri restrictive având în vedere situația din Yemen
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 18 decembrie 2014, Consiliul a adoptat Decizia 2014/932/PESC (1).

               (2)

               La 14 aprilie 2015, Consiliul de Securitate al Organizației Națiunilor Unite a adoptat Rezoluția 2216 (2015), care impune, între altele, un embargo asupra armelor împotriva lui Ali Abdullah Saleh, lui Abdullah Yahya Al Hakim, lui Abd al-Khaliq Al-Huthi, precum și împotriva persoanelor fizice și entităților desemnate de Comitetul instituit în temeiul punctului 19 din Rezoluția Consiliului de Securitate al Organizației Națiunilor Unite (RCSONU) 2140 (2014). Aceasta nu aduce atingere interdicției generale de a pune la dispoziție resurse economice, în mod direct sau indirect, către sau în beneficiul persoanelor sau entităților respective.

               (3)

               RCSONU 2216 (2015) subliniază, de asemenea, că actele care amenință pacea, securitatea sau stabilitatea Yemenului pot include și încălcări ale embargoului asupra armelor sau împiedicarea furnizării de asistență umanitară Yemenului, împiedicarea accesului la asistență umanitară ori împiedicarea distribuirii acesteia în Yemen.

               (4)

               RCSONU 2216 (2015) desemnează în plus două persoane care fac obiectul măsurilor restrictive impuse prin punctele 11 și 15 din RCSONU 2140 (2014).

               (5)

               Prin urmare, Decizia 2014/932/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2014/932/PESC se modifică după cum urmează:

               1.

               Articolul 1 se renumerotează articolul 2a și, la alineatul (1), se adaugă următoarea literă:

                           „(d)

                           acțiuni care încalcă embargoul asupra armelor sau care împiedică furnizarea de asistență umanitară Yemenului, împiedică accesul la asistență umanitară ori împiedică distribuirea acesteia în Yemen.”

               2.

               Articolul 2 se renumerotează articolul 2b și, la alineatul (1), se adaugă următoarea literă:

                           „(d)

                           acțiuni care încalcă embargoul asupra armelor sau care împiedică furnizarea de asistență umanitară Yemenului, împiedică accesul la asistență umanitară ori împiedică distribuirea acesteia în Yemen.”

               3.

               La articolul 2b alineatul (5), trimiterea la „articolul 2 alineatul (1)” se înlocuiește cu o trimitere la „alineatul (1)”.

               4.

               Se introduc următoarele articole:
               „Articolul 1
               (1)   Se interzice vânzarea, furnizarea, transferul sau exportul, în mod direct sau indirect, de armament și de materiale conexe de orice tip, inclusiv arme și muniții, vehicule și echipamente militare, echipamente paramilitare și piese de schimb pentru cele menționate anterior, către sau în beneficiul persoanelor fizice și al entităților desemnate de Consiliul de Securitate al Organizației Națiunilor Unite sau de Comitetul instituit în temeiul punctului 19 din RCSONU 2140 (2014), precum și către sau în beneficiul persoanelor care acționează în numele lor sau sub comanda acestora în Yemen, de către resortisanți ai statelor membre sau de pe teritoriul statelor membre, ori utilizând aeronave înmatriculate în statele membre sau nave aflate sub pavilionul acestora, indiferent dacă armamentul și materialele conexe sus-menționate provin sau nu de pe teritoriul statelor membre.
               Lista persoanelor și a entităților avute în vedere la prezentul alineat figurează în anexa la prezenta decizie.
               (2)   Se interzice:

                           (a)

                           furnizarea, în mod direct sau indirect, de asistență tehnică, instruire sau alte forme de asistență, inclusiv punerea la dispoziție de mercenari înarmați, în legătură cu activități militare și cu furnizarea, fabricarea, întreținerea și utilizarea de armament și materiale conexe de orice tip, inclusiv arme și muniții, vehicule și echipamente militare, echipamente paramilitare și piese de schimb pentru cele menționate anterior, oricărei persoane fizice sau juridice, oricărei entități sau oricărui organism dintre cele menționate la alineatul (1);

                           (b)

                           furnizarea, în mod direct sau indirect, de finanțare sau de asistență financiară în legătură cu activități militare, incluzând în special granturi, împrumuturi și produse de asigurare a creditelor pentru export, precum și asigurări și reasigurări pentru vânzarea, furnizarea, transferul sau exportul de armament și de materiale conexe sau pentru furnizarea de asistență tehnică aferentă sau alt tip de asistență, oricărei persoane fizice sau juridice, oricărei entități sau oricărui organism dintre cele menționate la alineatul (1).

                     Articolul 2
               (1)   Statele membre, în acord cu autoritățile lor naționale și în conformitate cu legislația internă și cu dreptul internațional, în special cu dreptul mării și cu acordurile relevante privind aviația civilă internațională, inspectează toate transporturile de marfă către Yemen, pe teritoriul lor, inclusiv în porturile și pe aeroporturile lor, în cazul în care dețin informații care furnizează motive întemeiate de a presupune că încărcătura conține mărfuri a căror furnizare, vânzare, transfer sau export este interzis în temeiul prezentei decizii.
               (2)   În momentul descoperirii, statele membre confiscă și înlătură (inclusiv prin distrugere, făcându-le inoperabile, stocându-le sau transferându-le într-un alt stat decât cel de origine sau de destinație în vederea înlăturării) articolele a căror furnizare, vânzare, transfer sau export este interzis în temeiul prezentei decizii.
               (3)   Statele membre transmit, fără întârziere, Comitetului de sancțiuni un prim raport scris privind inspecția menționată la alineatul (1), raport care conține, în special, explicații privind motivele inspecțiilor, rezultatele acestora, existența sau absența cooperării și dacă s-au găsit articole interzise. În plus, statele membre transmit Comitetului de sancțiuni în termen de 30 de zile un raport ulterior scris care conține detalii relevante privind inspecția, confiscarea și înlăturarea, precum și detalii relevante ale transferului, inclusiv o descriere a articolelor, originea acestora și destinația prevăzută, în cazul în care aceste informații nu se regăsesc în raportul scris inițial.”

         Articolul 2
   Anexa la Decizia 2014/932/PESC se modifică în conformitate cu anexa la prezenta decizie.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Luxemburg, 8 iunie 2015.

            Pentru Consiliu

            Președintele

         D. REIZNIECE-OZOLA

      (1)  Decizia 2014/932/PESC a Consiliului din 18 decembrie 2014 privind măsuri restrictive având în vedere situația din Yemen (JO L 365, 19.12.2014, p. 147).

      ANEXĂ

                  I.

                  Titlul anexei la Decizia 2014/932/PESC se înlocuiește cu următorul text:

                     „Lista persoanelor și entităților menționate la articolul 1 alineatul (1), articolul 2a alineatul (1) și articolul 2b alineatele (1) și (2)”
                  .

                  II.

                  Rubricile următoare se adaugă pe lista prevăzută în anexa la Decizia 2014/932/PESC:
                  „4.   Abdulmalik al-Houthi

                     Alte informații: Lider al mișcării Houthi din Yemen. S-a implicat în acte care amenință pacea, securitatea sau stabilitatea Yemenului. Data desemnării de către ONU:14.4.2015.

                     Informații suplimentare din rezumatul motivelor includerii pe listă comunicat de Comitetul de sancțiuni:

                  Abdul Malik al-Houthi este conducătorul unui grup care s-a implicat în acte care amenință pacea, securitatea sau stabilitatea Yemenului.
                  În septembrie 2014, forțele Houthi au preluat controlul asupra Sanaa, iar în ianuarie 2015, acestea au încercat să înlocuiască, în mod unilateral, guvernul legitim din Yemen cu o autoritate de guvernare nelegitimă dominată de mișcarea Houthi. Al-Houthi a preluat conducerea mișcării Houthi din Yemen în 2004, după moartea fratelui său, Hussein Badredden al-Houthi. În calitate de conducător al grupului, al-Houthi a amenințat în mod repetat autoritățile din Yemen cu continuarea acțiunilor turbulente în cazul în care acestea nu răspund solicitărilor sale și i-a reținut pe președintele Hadi, pe prim-ministru și pe alți membri importanți ai guvernului. Ulterior, Hadi s-a refugiat la Aden. Mișcarea Houthi a lansat atunci o nouă ofensivă împotriva orașului Aden, cu sprijinul unor unități militare loiale fostului președintele Saleh și fiului acestuia, Ahmed Ali Saleh.
                  5.   Ahmed Ali Abdullah Saleh

                     Alte informații: A jucat un rol esențial în facilitarea expansiunii militare a mișcării Houthi. S-a implicat în acte care amenință pacea, securitatea sau stabilitatea Yemenului. Ahmed Saleh este fiul fostului președinte al Republicii Yemen, Ali Abdullah Saleh. Data desemnării de către ONU:14.4.2015.

                     Informații suplimentare din rezumatul motivelor includerii pe listă comunicat de Comitetul de sancțiuni:

                  Ahmed Ali Saleh a acționat în sensul subminării autorității președintelui Hadi, contracarării încercărilor lui Hadi de a reforma armata și împiedicării tranziției pașnice a Yemenului spre democrație. Saleh a jucat un rol esențial în facilitarea expansiunii militare a mișcării Houthi. La jumătatea lunii februarie 2013, Ahmed Ali Saleh a furnizat mii de puști noi brigăzilor Gărzii Republicane și unor șeici tribali neidentificați. Armele au fost achiziționate inițial în 2010 și destinate să asigure fidelizarea beneficiarilor lor, pentru un interes politic ulterior.
                  După ce tatăl lui Saleh, fostul președinte al Republicii Yemen Ali Abdullah Saleh, a demisionat din funcția de președinte al Yemenului în 2011, Ahmed Ali Saleh și-a păstrat funcția de comandant al Gărzii Republicane a Yemenului. Cu puțin mai mult de un an mai târziu, Saleh a fost destituit din funcție de președintele Hadi, dar a păstrat o influență semnificativă în cadrul armatei yemenite, chiar și după înlăturarea sa din funcția de comandă. Ali Abdullah Saleh a fost desemnat de către ONU în noiembrie 2014, în temeiul RCSONU 2140.”


title: Decizia (UE) 2015/1855 a Consiliului din 13 octombrie 2015 de stabilire a poziției care urmează să fie adoptată, în numele Uniunii Europene, în cadrul Consiliului pentru aspectele comerciale ale drepturilor de proprietate intelectuală și al Consiliului General al Organizației Mondiale a Comerțului în ceea ce privește solicitarea țărilor membre cel mai puțin dezvoltate referitoare la o prelungire a perioadei de tranziție prevăzute la articolul 66 alineatul (1) din Acordul privind aspectele comerciale ale drepturilor de proprietate intelectuală pentru anumite obligații legate de produsele farmaceutice, precum și la o scutire de obligațiile prevăzute la articolul 70 alineatele (8) și (9) din acordul respectiv

text:
               16.10.2015

               RO

               Jurnalul Oficial al Uniunii Europene

               L 271/33

         DECIZIA (UE) 2015/1855 A CONSILIULUI
   din 13 octombrie 2015
   de stabilire a poziției care urmează să fie adoptată, în numele Uniunii Europene, în cadrul Consiliului pentru aspectele comerciale ale drepturilor de proprietate intelectuală și al Consiliului General al Organizației Mondiale a Comerțului în ceea ce privește solicitarea țărilor membre cel mai puțin dezvoltate referitoare la o prelungire a perioadei de tranziție prevăzute la articolul 66 alineatul (1) din Acordul privind aspectele comerciale ale drepturilor de proprietate intelectuală pentru anumite obligații legate de produsele farmaceutice, precum și la o scutire de obligațiile prevăzute la articolul 70 alineatele (8) și (9) din acordul respectiv
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               În temeiul articolului 66 alineatul (1) din Acordul privind aspectele comerciale ale drepturilor de proprietate intelectuală („Acordul TRIPS”), Consiliul pentru aspectele comerciale ale drepturilor de proprietate intelectuală („Consiliul TRIPS”), acordă prelungiri ale perioadei de tranziție, la cererea motivată corespunzător a unei țări membre cel mai puțin dezvoltate („țările membre LDC”).

               (2)

               La 14 noiembrie 2001, Conferința ministerială de la Doha a Organizației Mondiale a Comerțului a adoptat Declarația referitoare la Acordul TRIPS și la sănătatea publică („Declarația de la Doha”). În aceasta se afirmă că prelungirea perioadei de tranziție, astfel cum se prevede la articolul 66 alineatul (1) din Acordul TRIPS, nu aduce atingere dreptului țărilor membre LDC de a solicita alte prelungiri.

               (3)

               În conformitate cu punctul 7 din Declarația de la Doha și cu articolul 66 alineatul (1) din Acordul TRIPS, Consiliul TRIPS, prin decizia din 27 iunie 2002, a prelungit până la 1 ianuarie 2016 perioada de tranziție în care țările membre LDC nu sunt obligate să ofere protecție prin brevet pentru produsele farmaceutice.

               (4)

               La 8 iulie 2002, Consiliul General al OMC a adoptat o decizie legată îndeaproape de decizia Consiliului TRIPS, prin care a acordat țărilor membre LDC o scutire de la obligațiiile de acordare de drepturi exclusive de comercializare prevăzute la articolul 70 alineatul (9) din Acordul TRIPS. Scutirea se aplică până la 1 ianuarie 2016.

               (5)

               La 23 februarie 2015, Bangladesh, în numele grupului țărilor membre LDC, a solicitat o prelungire pe durată nedeterminată a perioadei de tranziție în temeiul articolului 66 alineatul (1) din Acordul TRIPS și o scutire pe o perioadă nedeterminată de obligațiile prevăzute la articolul 70 alineatele (8) și (9) din respectivul acord câtă vreme fiecare țară membră LDC își păstrează statutul de țară LDC.

               (6)

               Având în vedere că, din 2002, există o scutire separată privind drepturile de proprietate intelectuală legate de produsele farmaceutice, este oportun ca Uniunea să fie de acord cu prelungirea perioadei de tranziție, pentru a nu împiedica accesul țărilor membre LDC la produsele farmaceutice.

               (7)

               Mai mulți membri ai OMC par a fi pregătiți să acorde prelungirea și scutirea pe durată nedeterminată și, prin urmare, Uniunea ar trebui să se alăture consensului în concordanță cu sprijinul permanent pe care îl acordă Declarației de la Doha. Cu toate acestea, dacă membrii OMC vor conveni mai degrabă asupra unei prelungiri temporare și a unei scutiri temporare, Uniunea ar trebui să fie de acord și cu această soluție.

               (8)

               Este oportun să se stabilească poziția care urmează să fie adoptată, în numele Uniunii, în cadrul Consiliului TRIPS și al Consiliului General al OMC, în ceea ce privește solicitarea țărilor membre LDC referitoare la o prelungire a perioadei de tranziție în temeiul articolului 66 alineatul (1) din Acordul TRIPS pentru anumite obligații legate de produsele farmaceutice, precum și la o scutire de obligațiile prevăzute la articolul 70 alineatele (8) și (9) din respectivul acord,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Consiliului pentru aspectele comerciale ale drepturilor de proprietate intelectuală și al Consiliului General al Organizației Mondiale a Comerțului („OMC”) este următoarea:

               (a)

               să fie de acord cu:

                           (i)

                           solicitarea din partea țărilor membre cel mai puțin dezvoltate („țările membre LDC”) pentru o prelungire a perioadei de tranziție în temeiul articolului 66 alineatul (1) din Acordul privind aspectele comerciale ale drepturilor de proprietate intelectuală („Acordul TRIPS”) pentru anumite obligații legate de produsele farmaceutice; și

                           (ii)

                           solicitarea de a scuti țările membre LDC de obligațiile prevăzute la articolul 70 alineatele (8) și (9) din Acordul TRIPS; și

               (b)

               să fie de acord:

                           (i)

                           fie cu solicitarea ca prelungirea menționată la litera (a) punctul (i) al prezentului articol, sau ca scutirea menționată la litera (a) punctul (ii) al prezentului articol, sau ambele, să se aplice câtă vreme fiecare țară membră LDC își păstrează statutul de țară LDC;

                           (ii)

                           fie cu solicitarea de prelungire temporară sau de scutire temporară, sau ambele, în cazul în care respectiva solicitare este acceptabilă și pentru ceilalți membri ai OMC.

         Articolul 2
   Prezenta decizie intră în vigoare la data adoptării.

      Adoptată la Luxemburg, 13 octombrie 2015.

            Pentru Consiliu

            Președintele

         J. ASSELBORN


title: 2012/529/UE: Decizia Consiliului din 24 septembrie 2012 de numire a unui membru german și a unui supleant german în cadrul Comitetului Regiunilor

text:
               29.9.2012

               RO

               Jurnalul Oficial al Uniunii Europene

               L 264/12

         DECIZIA CONSILIULUI
   din 24 septembrie 2012
   de numire a unui membru german și a unui supleant german în cadrul Comitetului Regiunilor
   (2012/529/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului german,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Werner JOSTMEIER.

               (3)

               Un loc de supleant a devenit vacant ca urmare a încheierii mandatului domnului Dietmar BROCKES,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           domnul Markus TÖNS, Mitglied des Landtags des Landes Nordrhein-Westfalen;

                     și

               (b)

               în calitate de supleant:

                           —

                           domnul Stefan ENGSTFELD, Mitglied des Landtags des Landes Nordrhein-Westfalen.

         Articolul 2
   Prezenta decizie intră în vigoare la data adoptării.

      Adoptată la Bruxelles, 24 septembrie 2012.

            Pentru Consiliu

            Președintele

         A. D. MAVROYIANNIS

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Măsuri de executare (modificarea articolului 81 din Regulamentul de procedură) #Decizia Parlamentului European din 8 mai 2008 privind modificarea articolului 81 din Regulamentul de procedură al Parlamentului European privind măsurile de executare (2008/2027(REG))

text:
               12.11.2009

               RO

               Jurnalul Oficial al Uniunii Europene

               CE 271/76

         Joi, 8 mai 2008Măsuri de executare (modificarea articolului 81 din Regulamentul de procedură)
   P6_TA(2008)0190
   Decizia Parlamentului European din 8 mai 2008 privind modificarea articolului 81 din Regulamentul de procedură al Parlamentului European privind măsurile de executare (2008/2027(REG))
   2009/C 271 E/10

      Parlamentul European,
   având în vedere scrisoarea Președintelui din 27 martie 2008, prin care s-a transmis acordul interinstituțional aprobat de Conferința președinților la 12 decembrie 2007;
   având în vedere Acordul interinstituțional dintre Parlamentul European și Comisie privind normele de punere în aplicare a Deciziei 1999/468/CE a Consiliului de stabilire a normelor privind exercitarea competențelor de executare conferite Comisiei, modificată prin Decizia 2006/512/CE (1),
   având în vedere articolele 120 alineatul (2), 201 și 202 din Regulamentul său de procedură,
   având în vedere raportul Comisiei pentru afaceri constituționale (A6-0108/2008),

               1.

               decide să aducă Regulamentului de procedură modificările de mai jos;

               2.

               reamintește că această modificare intră în vigoare în prima zi a următoarei perioade de sesiune;

               3.

               încredințează Președintelui sarcina de a transmite prezenta decizie, spre informare, Consiliului și Comisiei.

               TEXT ÎN VIGOARE

               AMENDAMENT

                  Amendamentul 1

                  Regulamentul Parlamentului European

                  Articolul 81 — alineatul 4 — litera a

                           (a)

                           termenul pentru control începe să curgă în momentul în care proiectul de măsuri a fost prezentat Parlamentului în toate limbile oficiale.

                           (a)

                           termenul pentru control începe să curgă în momentul în care proiectul de măsuri a fost prezentat Parlamentului în toate limbile oficiale.
                                 Atunci când se aplică termene mai scurte [articolul 5a alineatul (5) litera (b) din Decizia 1999/468/CE a Consiliului de stabilire a normelor privind exercitarea competențelor de executare conferite Comisiei] sau în situații de urgență [articolul 5a alineatul (6) din Decizia 1999/468/CE], cu excepția cazului în care președintele comisiei competente ridică obiecții, termenul pentru control începe să curgă de la data primirii de către Parlament a proiectului final al măsurilor de executare în versiunile lingvistice în care a fost prezentat membrilor comitetului instituit în conformitate cu Decizia 1999/468/CE. În acest caz, articolul 138 nu se aplică;

      (1)  Texte adoptate, 8.5.2008, P6_TA(2008)0189.


title: 2012/674/UE: Decizia Comisiei din 29 octombrie 2012 privind prelungirea perioadei de disponibilitate a asistenței macrofinanciare acordate de Uniunea Europeană Bosniei și Herțegovinei

text:
               31.10.2012

               RO

               Jurnalul Oficial al Uniunii Europene

               L 302/13

         DECIZIA COMISIEI
   din 29 octombrie 2012
   privind prelungirea perioadei de disponibilitate a asistenței macrofinanciare acordate de Uniunea Europeană Bosniei și Herțegovinei
   (2012/674/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/891/CE a Consiliului din 30 noiembrie 2009 privind acordarea de asistență macrofinanciară Bosniei și Herțegovinei (1), în special articolul 1 alineatul (4),
   întrucât:

               (1)

               Perioada de disponibilitate a asistenței macrofinanciare acordate de Uniunea Europeană Bosniei și Herțegovinei în conformitate cu Decizia 2009/891/CE menționată mai sus expiră la 7 noiembrie 2012.

               (2)

               Articolul 1 alineatul (4) din Decizia 2009/891/CE prevede posibilitatea prelungirii de către Comisie a perioadei de disponibilitate cu cel mult un an.

               (3)

               Este necesar ca perioada de disponibilitate să se prelungească cu un an pentru a se finaliza programul de asistență financiară.

               (4)

               Comitetul economic și financiar a fost consultat în mod corespunzător cu privire la această prelungire,

         ADOPTĂ PREZENTA DECIZIE:
   Articolul 1
   Perioada de disponibilitate a asistenței macrofinanciare pentru Bosnia și Herțegovina se prelungește cu un an, până la data de 7 noiembrie 2013.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 29 octombrie 2012.

            Pentru Comisie

            Președintele

         José Manuel BARROSO

      (1)  JO L 320, 5.12.2009, p. 6.